
	הסבר כללי: 
פרק זה הוא המשך הסיפור מהפרק הקודם. בפרק הקודם שמענו על בן הגונב כסף מאמו, ומחזיר לה לאחר ששמעה את קללתה. בכסף הם בונים פסל ומקדש, וכן מעסיקים 'כהן' שיעבוד שם. גם המשך הסיפור מתאפיין בהפקרות החלה 'בימים אשר אין מלך בישראל' ואיש – הישר בעיניו יעשה. מילים אלה הן הפותחות את יחידת הלימוד הזו.

	פתיחה:  
 נזכיר בקצרה את אירועי הפרק הקודם. נזכיר את המצב הכללי – אין מלך בישראל, ואין שלטון מרכזי המרכז את כל העם וקובע נורמות התנהגות. אין מי שדואג לצרכי הכלל, וכל אחד צריך לדאוג לעצמו ולמשפחתו.

	עיון בפסוקים: 
פסוקים א – ו: נקרא את הפסוקים ונסביר בלשוננו תוך כדי הקריאה.
שבט דן קיבל נחלה (נראה את אזור נחלתו במפה), אך 'לא נפלה לו עד יום ההוא בתוך שבטי ישראל בנחלה' – לא הצליח לכובש את השטח שעלה בגורלו ולא יכול להיעזר בו. נחלת דן משתרעת בין יפו לבין סביבות צרעה ואשתאול, אך רובה הגדול נשאר בידי הכנענים. אין מלך, ולכן שבט דן צריך לדאוג לעצמו בלי שעוזרים לו.
הם מחליטים לשלוח משלחת לחיפוש מקום מתאים. כמובן, הם ילכו למקום שבו לא מובטחת נחלה לשבט אחר. בדרכם צפונה עוברים חמשת חברי המשלחת בהר אפרים ומגיעים לביתו של מיכה, שם החליטו ללון. הם פוגשים את הנער הלוי, אשר אותו הם מכירים (שהרי הם גרו קרוב לנחלת יהודה). הם שואלים אותו שאלות רבות המעידות על פליאה. כדאי להציג את השיחה הזו עם הילדים, או לפחות לעשות 'תיאטרון קריאה'. 'מי הביאך הלום'? 'ומה אתה עושה בזה?' 'ומה לך פה'? הנער הלוי מספר להם את קורותיו, והם מבקשים ממנו 'שאל נא באלוהים ונדעה התצליח דרכנו אשר אנחנו הולכים עליה'. הנער הלוי – הכהן עונה: 'לכו לשלום, נוכח ה' דרככם אשר תלכו בה'. התשובה הזו נראית כתשובה אופטימית. רש"י מפרש: 'נוכח הקב"ה גלוי, כי זה (הפסל) אין בו ממש'. כלומר, לא שאלתם בכתובת הנכונה. אם תרצו תשובה אמיתית, תצטרכו להתפלל לה'.

פסוקים ז – י: בני דן מגיעים לליש. נבקש מהתלמידים לאתר את היתרונות של המקום החדש.
· יושבת לבטח, עם שוקט ובוטח (לא מפחדים שיילחמו בהם ולכן לא מתכוננים)
· אין מכלים דבר (לא חסר להם דבר, אז אף אחד לא מבקש משהו מחברו, והם לא תלויים זה בזה)
· דבר אין להם עם אדם (אין מי שיעזור להם בשעת צרה)
· הארץ טובה מאוד (איכות הקרקע)
· רחבת ידיים  (מקום בשפע)
· אין שם מחסור (משאבי טבע, מים)
פסוק ט: המשלחת חוזרת לדן, וזו תשובתם: "קומה ונעלה עליהם, כי ראינו את הארץ והנה טובה מאוד. ואתם מחשים? אל תעצלו ללכת לבוא לרשת את הארץ!"
פסוקים יא – כ: בני דן שולחים משלחת גדולה יותר, של 600 איש לכבוש את ליש. נראה שוב במפה את מסלול הליכתם. גם משלחת זו עוברת בהר אפרים, ומגיעה אל בית מיכה. חמשת המרגלים מספרים לשאר אנשי המשלחת: "הידעתם כי יש בבתים האלה אפוד ותרפים ופסל ומסכה? ועתה – דעו מה תעשו". בכך הם רומזים לגדוד שאיתם, לקחת איתם את חפצי עבודה זרה שיש בבית מיכה. אנשי הגדוד עומדים בחצר, וחמשת המרגלים נכנסים למקדש הקטן, ולוקחים את כל מה שיש בו. הנער הלוי מנסה למחות והם משתיקים אותו: 'החרש! שים ידך על פיך'. הם מציעים לו ללכת איתם ולהיות הכהן של שבט שלם. הנער הלוי שוב משדרג את מעמדו, והוא מסכים להצעה.
פסוקים כא – כו: מיכה נזעק על כי לקחו לו את הפסל והכהן. בני שבט דן מגיבים באלימות  ומאיימים עליו בפגיעה. מיכה מעדיף לא להתעסק עם הגדוד הזה, והוא שב אל בית.
פסוקים כז – כט: בני שבט דן מגיעים עד ליש, לוכדים את העיר בקלות, הורגים את אנשיה ושורפים את העיר. 
סיום הפרק, פסוקים ל – לא. בני דן מקימים את העיר, ובתוכה הפסל, שהיה מוצב בעיר עד יום 'גלות הארץ'. בפסוקים אלה מתגלה גם שמו של ה'כהן', הלא הוא לוי: יהונתן בן גרשום בן מנשה. האות נ' בשם מנשה תלויה: "מפני כובדו של משה כתוב נ' לשנות את השם, ונכתב (הנ') תלויה, לומר שלא היה מנשה – אלא משה[footnoteRef:1]" (רש"י, ל) [1:  זיהוי זה תומך בגישת רוב המפרשים, שסיפור זה אירע בתחילת תקופת השופטים, ולא בסופו. ] 

	הצעות להמחשה: 
· נראה במפה את נחלת שבט דן, ובהמשך – מסלול הליכתם עד ליש. (במצגת המצורפת)
· תיאטרון קריאה להמחשת השיחות בפרק
· מומלץ – סרטון (בהרחבות) להכרת העיר דן.

	מסרים והפנמה: 
· בימים ההם אין מלך בישראל – איש הישר בעיניו יעשה. כשאין שלטון מרכזי, יש הפקרות בכל התחומים. בפרקנו ראינו עבודה זרה, גנבה, שקר ומרמה. חוסר הכרת הטוב (הנער הלוי עוזב את מיכה אשר דאג לו לפרנסה כאחד מבניו). 
· הכבוד – מוציא את האדם מן העולם: הנער הלוי היה מוכן ללכת עם בני דן, משום שהוא שדרג את מעמדו, למרות שבכך בגד במי שעזר לו בשעת צרתו. 

	מבט שלם: 
סיימנו ללמוד על אחד משני הסיפורים הממחישים את תקופת 'אין מלך בישראל'. פגשנו בסיפור זה דברים קשים: גניבת בן מאמו, הקדשת כסף רב לעבודה זרה, אמונה בעבודה זרה הזו (את אלוהי אשר עשיתי לקחתם... – הרגע הוא עשה את הפסל – והוא כבר 'אלוהים' עבורו). ראינו אלימות והשתלטות. בפרק הבא יחריפו הביטויים למצב הקשה בתקופה ההיא.

	סיכום: 
לסיכום יוכלו הילדים לכתוב על אחד מהנושאים הבאים:
· כתבה עיתונאית על כיבוש ליש בידי בני דן
· דף מיומנו של הנער הלוי
· קטע מידע על העיר ליש, הכולל תמונות, מפה ומידע מהפסוקים וממקורות אחרים.

	הרחבה והפניות למקורות נוספים:
נדודי שבט דן
בפרקנו אנו שומעים על שבט דן, שהלך לכבוש לעצמו נחלה נוספת. אין ביקורת בפרק על עניין זה.
נציין כמה מקומות שבהם מוזכרת העיר דן, לפני ספר שופטים.
· בראשית יד: "וַיִּרְדֹּף עַד-דָּן ". אברהם, כשרדף אחרי המלכים להציל את לוט הגיע עד דן, בצפון הארץ. כך שהמקום נקרא בשם זה עוד מימי האבות.
· נראה שחלוקת הארץ הבסיסית לנחלות היתה ידועה עוד בימי האבות. ייתכן שהנחלה המקורית של שבט דן היתה בצפון, ככתוב בברכת משה: "וּלְדָן אָמַר דָּן גּוּר אַרְיֵה יְזַנֵּק מִן-הַבָּשָׁן" (דברים ל"ג, כב) . שבט דן, בכיבושיו – כנראה חוזר לנחלתו המקורית.
· [bookmark: 47][bookmark: 48]בתיאור נחלת דן בספר יהושע נאמר:  "וַיֵּצֵא גְבוּל-בְּנֵי-דָן מֵהֶם וַיַּעֲלוּ בְנֵי-דָן וַיִּלָּחֲמוּ עִם-לֶשֶׁם וַיִּלְכְּדוּ אוֹתָהּ וַיַּכּוּ אוֹתָהּ לְפִי-חֶרֶב וַיִּרְשׁוּ אוֹתָהּ וַיֵּשְׁבוּ בָהּ וַיִּקְרְאוּ לְלֶשֶׁם דָּן כְּשֵׁם דָּן אֲבִיהֶם.   זֹאת נַחֲלַת מַטֵּה בְנֵי-דָן לְמִשְׁפְּחֹתָם  הֶעָרִים הָאֵלֶּה וְחַצְרֵיהֶן". (יהושע י"ט, מז – מח) כלומר – כבר בתיאור כיבוש הנחלות של כל השבטים מוזכר כיבוש זה.
מנקודות אלה ניתן ללמוד, שנחלתו המקורית של דן היתה בצפון, או לפחות חלקה של הנחלה (וחלקה השני היה ב'גוש דן'). הכיבוש הזה נראה כדבר מקובל בתקופת ההתנחלות (וכאמור, מעשה זה היה בראשית תקופת השופטים, עדיין בתקופת ההתנחלות). אין ביקורת על כיבוש דן את נחלתם בצפון הארץ. נראה שחלקו של שבט דן המשיך לגור באזור 'גוש דן', שהרי שמשון היה משבט דן והוא פעל בין צרעה ובין אשתאול.
ניתן לבקר בשמורת דן בסיור וירטואלי[footnoteRef:2]. ולהנות מהמראות, מהמים הרבים (שכנראה משכו את בני שבט דן) ומהעצים והצל.  [2:  בסרטון נראה שער העיר שבו ישבו המלכים. יש להסביר לילדים שכמובן לא מדובר על מלכי בית דוד, שכן הם ישבו בירושלים. מדובר כאן על העיר הכנענית ליש.] 

הרחבות נוספות אפשר למצוא באתר ויקיפדיה בערך 'תל דן'.

